text: À sa gent vint moult aïrés
   Crompars, et de cuer tormentés ;
   Car en tel point ert sa besoigne
   K'au cuer avoit ire et vergoigne.
   À aus a dit qu'il s'en alassent
   Et que là plus ne demorassent.
   Et cil dient qu'il le feroient;
   Car la coustume bien savoient
   Que on maintenoit en leur terre.
   Pour leur pays garder de guerre,
   Ert establi d'ancisserie
   Ens ou roiaume de Bougie
   Une moult grant diverseté,
   Que, se nus faisoit fausseté
   Qui tornast à desiretance
   Ne à point de deshonnorance
   Envers le seignour dou païs,
   Tantost estoit pris et saisis.
   Cil avoit la teste coupée
   Seur cui tel chose estoit prouvée;
   Sans rachat convenoit morir
   Qui le seigneur vouloit trayr.
   Celui point avoient usé
   De moult grant ancienneté.
  